COVID-19 yra užkrečiama liga, kurią sukelia naujieji koronavirusai. Koronavirusai cirkuliuoja tarp gyvūnų, tačiau kai kurie iš jų sukelia infekcijas žmonėms. Virusas patenka į žmogaus organizmą oro lašeliniu būdu (kosint, čiaudint, kalbant ir kt.), t. y. per kvėpavimo takus, ir pradeda daugintis. Turimais duomenimis, virusas sparčiai plinta artimai kontaktuojant su užsikrėtusiuoju. Kiek tiksliai virusas išlieka ant skirtingų paviršių, šiandien dar nėra patvirtinta, todėl viruso prevencijos tikslais PSO rekomenduoja nuolat dezinfekuoti paviršius ir rankas. Inkubacinis periodas. Periodas, per kurį pasireiškia ligos simptomai, tiksliai nėra nustatytas. Pagal turimus duomenis, laikoma, kad jei per dvi savaites (14 dienų) nuo galimo užsikrėtimo momento ligos simptomai nepasireiškė, asmuo yra sveikas. Gydymas. COVID-19 infekcijos patvirtinto gydymo kol kas nėra. Taikomas simptominis gydymas – skiriama vaistų nuo uždegimo, deguonies terapija, dirbtinė plaučių ventiliacija. Ligos trukmė priklauso nuo jos sunkumo. Šiandien žinoma, kad sunkiai serga 60 metų ir vyresni žmonės, turintys lėtinių ligų. Prevencija. Šiuo metu patvirtintas veiksmingiausias būdas apsisaugoti nuo COVID-19 infekcijos – dažnai dezinfekuoti rankas alkoholiniu skysčiu bei plauti su muilu. Šios priemonės padeda sunaikinti virusus, jei jie yra ant rankų. Parengta pagal PSO rekomendacijas.